Document ID: 32015R0399

A BIZOTTSÁG (EU) 2015/399 RENDELETE
(2015. február 25.)
a 396/2005/EK európai parlamenti és tanácsi rendelet II., III. és V. mellékletének a bizonyos termékekben, illetve azok felületén található 1,4-dimetil-naftalin, benfurakarb, karbofurán, karboszulfán, etefon, fenamidon, fenvalerát, fenhexamid, furatiokarb, imazapir, malation, pikoxistrobin, spirotetramát, tepraloxidim és trifloxistrobin maradékanyag-határértéke tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv (1) módosításáról szóló, 2005. február 23-i 396/2005/EK európai parlamenti és tanácsi rendeletre és különösen annak 14. cikke (1) bekezdésének a) pontjára és 49. cikkének (2) bekezdésére,
mivel:
(1)
Az etefon, a fenvalerát, a pikoxistrobin és a tepraloxidim tekintetében a 396/2005/EK rendelet II. melléklete maradékanyag-határértékeket (a továbbiakban: MRL-ek) állapított meg. A karbofurán, a karboszulfán, a fenamidon, a fenhexamid és a trifloxistrobin tekintetében a 396/2005/EK rendelet II. melléklete és III. mellékletének B. része állapított meg MRL-eket. A malation és a spirotetramát tekintetében a 396/2005/EK rendelet III. mellékletének A. része állapított meg MRL-eket. A benfurakarb és a furatiokarb tekintetében a 396/2005/EK rendelet V. melléklete állapított meg MRL-eket. Az 1,4-dimetil-naftalin és az imazapir tekintetében az említett rendelet mellékletei nem állapítottak meg MRL-t, és ezek az anyagok a rendelet IV. mellékletében sem szerepelnek, ezért rájuk az alapértelmezett 0,01 mg/kg érték vonatkozik.
(2)
Egy, az 1,4-dimetil-naftalin hatóanyagot tartalmazó növényvédő szer burgonya esetében való alkalmazása iránti engedélyezésre irányuló eljárás keretében - a 396/2005/EK rendelet 6. cikke (1) bekezdésének megfelelően - kérelmet nyújtottak be a Bizottsághoz az érvényben lévő MRL módosítása céljából.
(3)
Az eszfenvalerát esetében a paprikára, a brokkolira és a salátára vonatkozóan nyújtottak be ilyen kérelmet. Az etefon esetében az étkezési olajbogyó jelenlegi MRL-jeinek módosítására nyújtottak be kérelmet. A fenhexamid esetében az áfonyára, a tőzegáfonyára, az egresre és az azarólra vonatkozóan nyújtottak be ilyen kérelmet. A malation esetében a citrusfélékre, a szamócára és a salátára vonatkozóan nyújtottak be ilyen kérelmet. A pikoxistrobin esetében a cukorrépára vonatkozóan nyújtottak be ilyen kérelmet. A spirotetramát esetében az olajkészítésre szánt olajbogyóra vonatkozóan nyújtottak be ilyen kérelmet. A tepraloxidim esetében a csicsókára és a retekre vonatkozóan nyújtottak be ilyen kérelmet. A trifloxistrobin esetében a vesszőn termő bogyósokra vonatkozóan nyújtottak be ilyen kérelmet.
(4)
A 396/2005/EK rendelet 6. cikke (2) és (4) bekezdéseinek megfelelően kérelmet nyújtottak be a 0213000 kódszám alá sorolt gyökér- és gumós zöldségek, a hagymafélék, a paradicsom, a paprika, a csilipaprika, a padlizsán, a brokkoli, a kínai kel, a saláta és más salátafélék, a spenótfélék és hasonló fajták (levél), a fűszernövények, a kardonna, a zellerszár, az édeskömény és a rebarbara felületén használt fenamidonra vonatkozóan. A kérelmező állítása szerint a szóban forgó hatóanyagnak az Egyesült Államokban az említett terményekre vonatkozóan engedélyezett alkalmazása a 396/2005/EK rendeletben megállapított MRL-eknél magasabb maradékanyag-értékekhez vezet, ezért magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok.
(5)
Az imazapir esetében a géntechnológiával módosított szójabab, a lencse, a napraforgómag, a repcemag és a mustármag esetében nyújtottak be kérelmet a meglevő MRL értékének módosítására. A kérelmező állítása szerint a szóban forgó hatóanyagnak az Argentínában, Brazíliában és Kanadában az említett terményekre vonatkozóan engedélyezett alkalmazása a 396/2005/EK rendeletben megállapított MRL-eknél magasabb maradékanyag-értékekhez vezet, ezért magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok. A malation esetében az almára, a körtére és a szilvára vonatkozóan nyújtottak be ilyen kérelmet. A kérelmező állítása szerint a szóban forgó hatóanyagnak az Argentínában, Chilében és Dél-Afrikában az említett terményekre vonatkozóan engedélyezett alkalmazása a 396/2005/EK rendeletben megállapított MRL-eknél magasabb maradékanyag-értékekhez vezet, ezért magasabb MRL-eket kell megállapítani annak érdekében, hogy az említett termények behozatalát ne gátolják kereskedelmi akadályok.
(6)
A 396/2005/EK rendelet 8. cikkének megfelelően az érintett tagállamok kiértékelték a kérelmeket, az értékelő jelentéseket pedig megküldték a Bizottságnak.
(7)
Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket (2) adott ki. Ezeket a véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.
(8)
A Hatóság indokolással ellátott véleményében arra a következtetésre jutott, hogy a malationnak az almán, körtén, szilván és szamócán történő felhasználása tekintetében a benyújtott adatok nem elegendők új MRL-ek meghatározásához. Az érvényben lévő MRL-eket ezért nem kell megváltoztatni.
(9)
Az Európai Fűszerszövetség tájékoztatta a Bizottságot arról, hogy a csiperkegomba tételeinek jelentős része esetében a karbofuránszint meghaladja a 0,1 mg/kg határértéket. A 396/2005/EK rendelet 43. cikkének megfelelően a Bizottság felkérte a Hatóságot, hogy vizsgálja meg az említett információt a termesztett gombákra vonatkozó importtűréshatár meghatározása céljából. Ezzel egyidejűleg a Bizottság arra is felkérte a Hatóságot, hogy vizsgálja át az N-metil-karbamát típusú karbofurán, karboszulfán, benfurakarb és furatiokarb rovarirtószereknek az említett rendelet által bevezetett jelenlegi MRL-jeit, beleértve a Codex Alimentarius Bizottság által meghatározott határértékeket (CXL-eket) is.
(10)
A Hatóság 2014. február 3-i indokolással ellátott véleményében (3) a friss termesztett gombák esetében a karbofurán MRL-jének a jelenlegi, 0,01 mg/kg-os kimutatási határértéken (LOD) való megtartását javasolta, mivel az ennél magasabb érték súlyos fogyasztói beviteli problémákat okozhat. Ezenfelül a Hatóság javasolta a mandarin, a narancs, a napraforgó, a repcemag és a fűszerek felületén található karbofurán és karboszulfán MRL-jeinek eltörlését, mivel ezek megfelelnek a CXL-értéknek. A karbofurán alacsony toxikológiai referenciaértékei miatt a Hatóság a jelenlegi kimutatási határérték alatti MRL meghatározását javasolta olyan termékek esetében, amelyek jelentős részét képezik a fogyasztó étrendjének.
(11)
A Bizottság konzultált az uniós referencialaboratóriumokkal, amelyek bizonyítékokkal szolgáltak arról, hogy az analitikai eljárás során a karboszulfán, a benfurakarb és a furatiokarb részben karbofuránná alakul át. Ezért az N-metil-karbamát vegyületeinek maradékanyagára indokolt közös értéket meghatározni. Emellett az uniós referencialaboratóriumok megerősítették, hogy bizonyos termékek vonatkozásában a technikai fejlődés lehetővé teszi alacsonyabb kimutatási határértékek megállapítását.
(12)
Az MRL-ekkel kapcsolatos megfelelő módosítások - a Hatóság indokolással ellátott véleményei alapján és a tárgy szempontjából lényeges tényezőket figyelembe véve - megfelelnek a 396/2005/EK rendelet 14. cikkének (2) bekezdésében foglalt követelményeknek.
(13)
Az új MRL-ek kapcsán - a Kereskedelmi Világszervezeten keresztül - kikérték az Unió kereskedelmi partnereinek véleményét, és megállapításaikat figyelembe vették.
(14)
A 396/2005/EK rendeletet ezért ennek megfelelően módosítani kell.
(15)
A termékek zavartalan forgalmazása, feldolgozása és fogyasztása érdekében a rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően a jogszabályi előírások betartása mellett állítottak elő, valamint azokra, amelyekkel kapcsolatban igazolt, hogy a fogyasztók magas szintű védelme továbbra is biztosított.
(16)
A módosított MRL-ek érvénybe lépése előtt elegendő időt kell biztosítani arra, hogy a tagállamok és az érdekelt felek felkészülhessenek az MRL-ek módosításából fakadó új kötelezettségek teljesítésére.
(17)
Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
ELFOGADTA EZT A RENDELETET:
1. cikk
A 396/2005/EK rendelet II., III. és V. melléklete e rendelet mellékletének megfelelően módosul.
2. cikk
A 2015. október 3. előtt a jogszabályi előírások betartása mellett előállított termékekre a 396/2005/EK rendelet továbbra is az e rendeletben szereplő módosítások nélkül alkalmazandó.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
A benfurakarbra, a karbofuránra, a karboszulfánra és a furatiokarbra vonatkozó MRL-ek tekintetében e rendelet 2015. október 3-tól alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2015. február 25-én.

Labels: 1
17
20
0
3
6